text: Voldsomt kup mod pengeautomat
  27 februar 2014 kl. 05.41
  Ved to-tiden natten til torsdag blev Danske Banks pengeautomat på Stationsvej i Hovedgård nord for Horsens flået ud af muren til en nedlagt købmandsbutik, hvor den er placeret.
  Ved hjælp af en teleskoplæsser, der er en stor entreprenørmaskine, blev muren trykket ind og det lykkedes at slippe væk med automaten og dens beholdning af kontanter.
  Det var naboer, der slog alarm til politiet da de blev vækket ved støjen fra det angreb på muren med teleskoplæsseren, der blev efterladt på stedet.
  - Tyvene fik automaten og dens indhold af kontanter med sig, da de tog flugten i en personbil med trailer, hvor pengeautomaten var anbragt, fortæller vagtchef Morten Vegger hos Sydøstjyllands politi til TV SYD.
  